Folketing
2004-03-26

Vi ved alle, at psykiatrien gennem de seneste år har været inde i en omstillingsproces, som har skabt store forventninger ikke blot hos behandlerne, men også hos borgerne samt dem, der interesserer sig for området. Det at udviklingen har lagt an på, at psykiatriske patienter også skal behandles uden for hospitalsregi, kan måske have gjort, at de psykotiske, de skizofrene patienter er blevet overset. Og det er ofte dem, som begår den meget farlige kriminalitet, fordi de ikke tager deres medicin og måske i stedet indtager euforiserende stoffer. Jeg tror, vi gennem årene har set for korte indlæggelser på mange psykiatriske afdelinger. Selvfølgelig er der en god grund til at hjælpe psykiatriske patienter dér, hvor de bor, og sørge for, at de forbliver i en behandling, og at det nødvendige personale forpligter sig at være i nærheden for at bibeholde patienterne på et stabilt niveau eller hvis de pludselig får tilbagefald. Der har de nemlig også straks behov for den nødvendige hjælp. Nogle sindslidende er så syge og så sårbare, at de har brug for indlæggelse og langvarig omsorg.